KOMISIJAS ĪSTENOŠANAS REGULA (ES) 2020/1293

(2020. gada 15. septembris),

ar ko attiecībā uz darbīgās vielas azadiraktīna apstiprināšanas nosacījumiem groza Īstenošanas regulu (ES) Nr. 540/2011

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 1107/2009 (2009. gada 21. oktobris) par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 13. panta 2. punkta c) apakšpunktu,

tā kā:

(1) Komisijas Īstenošanas direktīva 2011/44/ES (2) azadiraktīnu kā darbīgo vielu iekļāva Padomes Direktīvas 91/414/EEK (3) I pielikumā.

(2) Regula (EK) Nr. 1107/2009 nosaka, ka Direktīvas 91/414/EEK I pielikumā iekļautās darbīgās vielas tiek uzskatītas par apstiprinātām saskaņā ar minēto regulu un norādītas Komisijas Īstenošanas regulas (ES) Nr. 540/2011 (4) pielikuma A daļas sarakstā.

(3) Īstenošanas regulas (ES) Nr. 540/2011 pielikuma A daļā noteiktais darbīgās vielas azadiraktīna apstiprinājums atļāva to lietot tikai par insekticīdu.

(4) Saskaņā ar Regulas (EK) Nr. 1107/2009 7. panta 1. punktu viens no šīs darbīgās vielas ražotājiem, Trifolio-M GmbH, 2012. gada 27. februārī izraudzītajai ziņotājai dalībvalstij Vācijai iesniedza pieteikumu, kurā lūdza grozīt azadiraktīna apstiprināšanas nosacījumus, lai to tiktu atļauts lietot par akaricīdu. Ziņotāja dalībvalsts šo pieteikumu atzina par pieņemamu.

(5) Izraudzītā ziņotāja dalībvalsts saskaņā ar Regulas (EK) Nr. 1107/2009 4. panta noteikumiem novērtēja darbīgās vielas azadiraktīna jauno lietojumu saistībā ar potenciālo ietekmi uz cilvēka un dzīvnieku veselību un vidi un sagatavoja novērtējuma ziņojuma papildinājumu un papildu ziņojumu, ko 2013. gada 10. janvārī iesniedza Eiropas Pārtikas nekaitīguma iestādei (“Iestāde”) un Komisijai.

(6) Saskaņā ar Regulas (EK) Nr. 1107/2009 12. panta 1. punktu Iestāde novērtējuma ziņojuma papildinājumu un papildu ziņojumu nosūtīja pieteikuma iesniedzējam un dalībvalstīm komentāru sniegšanai, kā arī publiskoja. Saskaņā ar Regulas (EK) Nr. 1107/2009 12. panta 3. punktu pieteikuma iesniedzējam tika lūgts sniegt papildu informāciju. Vācija šo papildu informāciju izvērtēja un pārskatītu novērtējuma ziņojuma projekta papildinājumu un papildu ziņojumu 2017. gada 19. septembrī iesniedza Komisijai un Iestādei.

(7) 2018. gada 14. septembrī Iestāde Komisijai paziņoja savu secinājumu (5) par to, vai ir gaidāms, ka darbīgās vielas azadiraktīna jaunais lietojums atbildīs apstiprināšanas kritērijiem, kas paredzēti Regulas (EK) Nr. 1107/2009 4. pantā. 2020. gada 19. maijā Komisija azadiraktīna pārskata ziņojuma papildinājuma projektu un regulas projektu iesniedza Augu, dzīvnieku, pārtikas aprites un dzīvnieku barības pastāvīgajai komitejai.

(8) Pieteikuma iesniedzējs par pārskata ziņojuma papildinājumu tika aicināts iesniegt komentārus.

(9) Attiecībā uz vismaz viena darbīgo vielu saturoša augu aizsardzības līdzekļa vienu vai vairākiem reprezentatīviem lietojumiem ir konstatēts, ka, lietojot augu aizsardzības līdzekli par akaricīdu, Regulas (EK) Nr. 1107/2009 4. pantā paredzētie apstiprināšanas kritēriji ir izpildīti. Tāpēc ierobežojumu, ka azadiraktīnu drīkst lietot tikai par insekticīdu, ir lietderīgi atcelt.

(10) Tāpēc Īstenošanas regula (ES) Nr. 540/2011 būtu attiecīgi jāgroza.

(11) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Grozījums Īstenošanas regulā (ES) Nr. 540/2011 Īstenošanas regulas (ES) Nr. 540/2011 pielikumu groza saskaņā ar šīs regulas pielikumu.

2. pants Stāšanās spēkā Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2020. gada 15. septembrī Komisijas vārdā – priekšsēdētāja Ursula VON DER LEYEN

(1) OV L 309, 24.11.2009., 1. lpp.

(2) Komisijas Īstenošanas direktīva 2011/44/ES (2011. gada 13. aprīlis), ar ko groza Padomes Direktīvu 91/414/EEK, lai tajā iekļautu azadiraktīnu kā darbīgo vielu, un groza Komisijas Lēmumu 2008/941/EK (OV L 100, 14.4.2011., 43. lpp.).

(3) Padomes Direktīva 91/414/EEK (1991. gada 15. jūlijs) par augu aizsardzības līdzekļu laišanu tirgū (OV L 230, 19.8.1991., 1. lpp.).

(4) Komisijas Īstenošanas regula (ES) Nr. 540/2011 (2011. gada 25. maijs), ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).

(5) Eiropas Pārtikas nekaitīguma iestāde; “Darbīgās vielas azadiraktīna (Margozas ekstrakts) pesticīdu riska novērtējuma ekspertu līmeņa izvērtējums” (Peer review of the pesticide risk assessment of the active substance azadirachtin (Margosa extract)), EFSA Journal 2018;16(9):5234. Doi: 10.2903/j.efsa.2018.5234.